ሚኒስቴሩ 72 ነጥብ 24 ሚሊየን ዶላር ከማዕድን የወጪ ንግድ ገቢ መገኘቱ ተገለፀ
– በሩብ የበጀት ዓመቱ የተለያዩ ማዕድናትን ወደ ውጪ በመላክ 72 ነጥብ 24 ሚሊየን ዶላር ገቢ መገኘቱን የማዕድን ሚኒስቴር አስታወቀ።በሚኒስቴሩ የህዝብ ግንኙነትና ኮሙኒኬሽን ረዳት ኃላፊ አቶ ጫላ ቦንሳ ለዋልታ ኢንፎርሜሽን ማዕከል እንደገለፁት፤ የተገኘው ገቢ ኩባንያዎችና ባህላዊ የማዕድን አምራቾች አማካኝነት 3 ሺ 167 ነጥብ 40 ኪሎ ግራም ወርቅ፣ የተለያዩ የጌጣጌጥ ማዕድን፣ ፕላቲኒየም እና  102 ነጥብ 97 ቶን ታንታለምና እምነበረድ ወደ ውጪ በመላክ ነው።ከተገኘው ገቢ ውስጥ  ከፍተኛውን ድርሻ የሚይዘው ወርቅ መሆኑን ጠቁመው፤ በዚህም 1 ሺ 890 ኪሎ ግራም ወርቅ ከትግራይ፣ ኦሮሚያ፣ ቤንሻንጉል ጉሙዝ፣ ከደቡብና ከጋምቤላ ክልሎች ያሉ ባህላዊ ወርቅ አምራቾች የተመረተ ሲሆን፤ በኩባንያዎች ደግሞ 605 ኪሎ ግራም ወርቅ፣ 90 ነጥብ 5 ሜትር ኩብ እምነበረድና 40 ኪሎ ግራም ፕላቲኒየም ተመርቶ ለውጪ ገበያ መቅረቡን ገልፀዋል።እንዲሁም ሚኒስቴር መስሪያ ቤቱ በሩብ የበጀት አመቱ ከልዩ ልዩ የማዕድን ፍቃድና ተያያዠ አገልግሎቶች 43 ነጥብ 96 ሚሊዮን ብር ለመሰብሰብ አቅዶ 33 ነጥብ 47  ሚሊዮን ብር ገቢ እንደተገኘ የጠቆሙት አቶ ጫላ ገቢውን በቀጣይ ወራት ለማሳደግ ጥረት እየተደረገ ነው ብለዋል።እንደ አቶ ጫላ ገለፃ በሩብ የበጀት ዓመቱ 12 ነጥብ9 ቢሊዮን ብር ላስመዘገቡ ኩባንያዎች ፍቃድ የተሰጠ ሲሆን፤ ከኩባንያዎቹ መካከል በፖታሽ ማዕድን ላይ በአፋር የተሠማራው የካናዳው አላና ፖታሽ ኩባንያ የአንበሳውን ድርሻ ይወስዳል ብለዋል።የማዕድን ሚኒስቴር በተለያዩ ኩባንያዎችና ባህላዊ የማዕድን አምራቾችን በመጠቀም ወርቅ፣ ዕምነ- በረድ፣ ፕላቲኒየም፣ ታንታለምና የከበሩ የጌጣጌጥ ማዕድናትን ወደ  ወጪ  በመላክ የሀገሪቱን የውጪ ምንዛሪ ለማሳደግ እየተንቀሳቀሰ መሆኑን ዋልታ ኢንፎርሜሽን ዘግቧል።     